PATVIRTINTA

Raseinių Viktoro Petkaus

progimnazijos direktoriaus

2022 m. d.

įsakymu Nr. V-24-

**RASEINIŲ VIKTORO PROGIMNAZIJOS**

**PRADINIO UGDYMO PROGRAMOS MOKINIŲ PAŽANGOS IR PASIEKIMŲ** **VERTINIMO TVARKOS APRAŠAS**

1. **BENDROSIOS NUOSTATOS**

**1.** Mokinių pažangos ir pasiekimų vertinimo tvarkos aprašas (toliau – Aprašas) parengtas, vadovaujantis Ugdymo programų aprašu, Pradinio ugdymo bendrosiomis programomis, Nuosekliojo mokymosi pagal bendrojo ugdymo programas tvarkos aprašu ir kitais teisės aktais, reglamentuojančiais mokinių pasiekimų ir pažangos vertinimą. Vertinant mokinių pažangą ir pasiekimus vadovaujamasi minėtais dokumentais bei šiuo aprašu.

2. Apraše aptariami vertinimo tikslai ir uždaviniai, vertinimo principai ir nuostatos, vertinimo planavimas, vertinimas ugdant ir baigus programą, įvertinimų fiksavimas, vertinimo informacijos analizė, tėvų (globėjų, rūpintojų) informavimas.

3. Apraše vartojamos šios sąvokos:

**Mokinių pasiekimų ir pažangos vertinimas** – kriterijais grįstas ugdymosi ir mokymosi stebėjimas ir grįžtamasis ryšys, informacijos apie mokymosi procesus ir rezultatus rinkimas ir kaupimas, interpretavimas ir naudojimas mokymo ir mokymosi kokybei užtikrinti.

**Ugdymo(si) rezultatai** – palaipsniui įgyjamos dvasinę, intelektinę ir fizinę asmens brandą rodančios kompetencijos, apimančios žinias, supratimą, gebėjimus ir nuostatas.

**Ugdymasis** – dvasinių, intelektinių, fizinių asmens galių auginimasis bendraujant ir mokantis.

**Mokymas** – mokinio ir mokytojo sąveika, aplinkybės, skatinančios mokinį kurti savo žinojimą bei patirtį, aktyviai ieškoti ir autentiškai perprasti informaciją, patirti pažangą, siekiant atrasti asmeninę prasmę.

**Mokymasis** – aktyvus supratimo, reikšmių, patirčių ir prasmių konstravimo procesas, jau įgytų ir naujų žinių bei patirties siejimas, aiškiai suvokiant mokymosi tikslą ir į jį orientuojantis, planuojant, veikiant, vertinant ir reflektuojant mokymo(si) procesą, pažangą ir pasiekimus.

**Savivaldis mokymasis** – mokymasis, per kurį asmuo savo iniciatyva išsiaiškina mokymosi poreikius, keliasi tikslus, planuojasi mokymąsi, susikuria ar pasirenka mokymosi aplinką bei priemones, sau tinkamas mokymosi strategijas, įsivertina pasiekimus ir pažangą.

**Vertinimas** – nuolatinis informacijos apie mokinių mokymosi pažangą ir pasiekimus kaupimo, interpretavimo ir apibendrinimo procesas.

**Įvertinimas** – vertinimo proceso rezultatas, konkretus sprendimas apie mokinio pasiekimus ir padarytą pažangą.

**Įsivertinimas** – paties mokinio ugdymosi proceso, pasiekimų ir pažangos stebėjimas, vertinimas ir apmąstymas, nusimatant tolesnius mokymosi žingsnius.

**Vertinimo informacija** – įvairiais būdais iš įvairių šaltinių surinkta informacija apie mokinio mokymosi patirtį, jo pasiekimus ir daromą pažangą (žinias ir supratimą, gebėjimus, nuostatas).

**Vertinimo kriterijai** – mokinių pasiekimai atitinkantys Bendrąsias programas (toliau BP).

**Kriterinis vertinimas** – vertinimas, kurio pagrindas tam tikri kriterijai, su kuriais lyginami mokinio pasiekimai.

**Pamoka** – mokytojo organizuojama nustatytos trukmės kryptinga mokinių veikla, kuri padeda siekti BP numatytų tikslų ir laukiamų rezultatų (kompetencijų).

**Diagnostinis darbas** – ne mažiau kaip 30 minučių trukmės savarankiškas, projektinis, kūrybinis, laboratorinis ar kitoks raštu (ar elektroniniu būdu) atliekamas ir įvertinamas darbas, skirtas mokinio pasiekimams ir pažangai patikrinti baigus dalyko programos dalį.

**Savarankiškas darbas** – iki 30 minučių galintis trukti individualus darbas, apie kurį mokinius iš anksto informuoti nebūtina. Jo tikslas sužinoti, kaip mokinys suprato temos dalį, kaip geba pritaikyti įgytas žinias individualiai atlikdamas praktines užduotis.

**4. Vertinimo tipai klasifikuojami pagal vertinimo paskirtį:**

4.1. **formuojamasis ugdomasis vertinimas** – ugdymo(si) procese teikiamas abipusis atsakas, grįžtamasis ryšys, padedantis mokiniui gerinti mokymą(si), nukreipiantis, ką dar reikia išmokti, leidžiantis mokytojui pritaikyti mokymą, siekiant kuo geresnių rezultatų;

4.2. **diagnostinis vertinimas** – vertinimas, kuriuo išsiaiškinami mokinio pasiekimai ir tam tikru mokymosi metu padaryta pažanga, numatomos tolesnio mokymosi galimybės, pagalba sunkumams įveikti;

4.3. **apibendrinamasis sumuojamasis vertinimas** – formaliai patvirtinti mokinio ugdymosi rezultatai, baigus programą, kursą, modulį ar kitą mokymosi etapą.

**5. Vertinimo būdai (klasifikuojama pagal vertinimo bei įvertinimo pobūdį):**

5.1. **formalusis vertinimas** – vertinimas, kai skiriamos tam tikro formato užduotys, numatomas joms atlikti reikalingas laikas, užduotys įvertinamos formaliais kriterijais, įvertinimas fiksuojamas;

5.2. **neformalusis vertinimas** – vertinimas, kuris vyksta nuolat stebint, susidarant nuomonę, kalbantis, diskutuojant. Vertinimas nefiksuojamas ar fiksuojamas mokytojo pasirinkta forma (ženklais, simboliais, individualiomis pastabomis, „+“„-“ ženklu ir kt.);

5.3. **kaupiamasis vertinimas** – mokinių pasiekimų ir pažangos suminis vertinimas, naudojant įvairius galimus vertinimo ir įsivertinimo būdus. Tai informacijos apie mokinio mokymosi pažangą ir pasiekimus kaupimas, sudėtinis įvairių mokinio veiklų, pasiekimų, pastangų suminis įvertinimas, kurio kriterijus pritaiko mokytojas, vertindamas mokinius pusmečio pabaigoje lygiu. Kaupiamojo vertinimo įvertinimas negali būti neigiamas;

5.4. **stebėjimas** – vertinimo būdas, kuriuo galima gauti informacijos apie mokinių socialinę raidą, psichologinius ypatumus. Stebėjimu gautus duomenis mokytojas fiksuoja jam patogia forma, užrašuose ir pan.;

5.5. **klausinėjimas, klausymasis ir diskusija** – būdai, kuriais remdamasis mokytojas gali gauti daug ir patikimos informacijos apie mokinių pasiekimus ir daryti sprendimus. Didžiausias klausimo, klausinėjimo ir diskusijos pranašumas yra betarpiškumas bei interaktyvumas. Šiuo būdu gaunama informacija apie mokinio mokymosi pasiekimus ar klaidingą supratimą;

5.6. **vertinimo aplankas** – tikslingas mokinio darbų, apimančių jo pastangas, pažangą ir pasiekimus, kaupimas ir rinkimas; jo elementai yra savotiški mokinio gebėjimų ir raidos įrodymai; aplanko kaupimo procese gali dalyvauti ir patys mokiniai, sudarydami ir formuodami savo aplankų skyrius, identifikuodami mokymosi kriterijus ir išrinkdami darbų pavyzdžius, geriausiai atspindinčius nustatytų kriterijų atitikimą; be to, mąstymas apie savo darbus ir apie tai, kaip jie atitinka nustatytas normas, padeda mokiniams formuluoti ir kelti naujus mokymosi tikslus; aplanko vertinimas – tai procesas, kurio metu mokiniai nuo mokslo metų pradžios iki pabaigos mokosi kuo objektyviau vertinti patys save ir kelti sau tolesnio mokymosi tikslus; aplanko vertinimas leidžia jiems kritiškai pažvelgti į savo pačių darbus ir juos vertinti bei priimti tam tikrus sprendimus; darbo aplankas; darbo aplanke yra surinkti mokinio darbų pavyzdžiai; tai yra pirminiai pavyzdžiai ir mokinio „geriausi darbai“, kuriuos jis atliko; darbo aplankas atiduodamas mokiniams mokslo metų pabaigoje; mokytojai surenka pirmuosius darbus, kuriuos vaikai atlieka pirmomis mokslo metų savaitėmis; šie pavyzdžiai, vadinami pirminiais pavyzdžiais, bus pasitelkti siekiant nustatyti mokinio tobulėjimą ir pažangą lyginant juos su pirmojo pusmečio darbais; ant šių pavyzdžių užrašoma atlikimo data ir jie laikomi darbo aplanke iki pirmojo pusmečio; mokiniai iš visų per pirmąjį pusmetį sukauptų savo darbų išsirenka geriausių darbų pavyzdžius, kurie atitinka nustatytus kriterijus; palyginę šiuos darbus su pirminių darbų pavyzdžiais, jie turi parašyti, kodėl pasirinko būtent šiuos darbus, ir kelti tolesnius mokymosi tikslus; ant šių pavyzdžių užrašoma jų atlikimo data ir jie laikomi darbo aplanke iki antrojo pusmečio; antrojo pusmečio pabaigoje mokiniai atlieka tokią pat darbų atrankos procedūrą kaip ir pirmajame pusmetyje; vadovaudamiesi kriterijų sąrašais jie išrenka geriausius savo darbus, lygina juos su pirmojo pusmečio darbų pavyzdžiais, apmąsto savo pasiekimus ir kelia tikslus kitiems mokslo metams; paskutinio mokslo metų pusmečio darbai yra dedami į kaupiamąjį aplanką;

5.7. **kaupiamasis aplankas** – tai yra mokinių mokslo metų pabaigos darbai, atrinkti iš visų, atliktų per paskutinį mokslo metų pusmetį; kaupiamasis aplankas yra mokinių mokslo metų pabaigos darbų pavyzdžių rinkinys; svarbu, kad mokiniai lygina pirmojo ir paskutinio pusmečio darbų pavyzdžius. Kiekvienas pasirinktas darbas analizuojamas ir keliami tikslai kitiems mokslo metams.

**II. VERTINIMO TIKSLAI IR UŽDAVINIAI**

**6. Mokinių mokymosi pažangos ir pasiekimų vertinimo tikslai:**

6.1. nustatyti mokinių pasiekimų lygį bei pažangą, išsiaiškinti kiekvieno mokinio stiprybes, ugdymosi poreikius ir kartu su mokiniu bei jo tėvais (globėjais, rūpintojais) priimti sprendimus dėl tolesnio mokymosi žingsnių, mokiniui būtinos pagalbos;

6.2. palaikyti mokymąsi ir teikti savalaikį atsaką (grįžtamąjį ryšį) mokiniams ir mokytojams, gerinant mokymo(si) proceso kokybę;

6.3. apibendrinti, susumuoti atskiro mokymosi laikotarpio (baigiant pusmetį, mokslo metus) ar mokymosi pagal pradinio ugdymo programą rezultatus ir sertifikuoti;

6.4. vertinti ugdymo kokybę, identifikuoti problemas ir inicijuoti reikalingus sprendimus.

**7. Mokinių mokymosi pasiekimų ir pažangos vertinimo uždaviniai:**

7.1. padėti mokiniui pažinti save, suprasti savo stipriąsias ir silpnąsias puses, įvertinti savo pasiekimų lygmenį, kelti mokymosi tikslus;

7.1.1. skleisti ir plėtoti mokinio individualybę, brandinti asmenybę, padėti išsiugdyti ir įtvirtinti pageidautinas vertybines nuostatas;

7.1.2. padėti mokytis, plėtoti dalykines ir bendrąsias (asmeninę, socialinę, komunikacinę, pažinimo, iniciatyvumo ir kūrybiškumo bei mokėjimo mokytis) kompetencijas;

7.1.3. kelti ir stiprinti mokinio mokymosi motyvaciją, ugdytis norą ir poreikį nuolat tobulėti;

7.1.4. stiprinti savivoką, savikontrolę, gebėjimą vertinti save; didinti pasitikėjimo savimi jausmą;

7.2. padėti mokytojui įžvelgti mokinio mokymosi galimybes, nustatyti problemas ir spragas, diferencijuoti ir individualizuoti darbą, parinkti ugdymo turinį ir metodus;

7.3. padėti mokytojui įvertinti kiekvieno mokinio pasiekimus ir individualią pažangą (lyginant ankstesnius mokinio pasiekimus su dabartiniais);

7.4. padėti mokytojui numatyti reikiamą pagalbą ir jos suteikimo būdus;

7.5. įvertinti visuminį ugdymo proceso rezultatą;

7.6. suteikti tėvams (globėjams, rūpintojams) informaciją apie vaiko mokymąsi ir daromą pažangą, mokymosi problemas ir galimus jų įveikimo būdus;

7.7. planuoti ugdymo turinį ir procesą, suteikti mokinių poreikius atliepiančią pagalbą;

7.8. vertinimas yra svarbus mokyklai, nes galima įsivertinti ankstesnių pasiekimų veiksmingumą ir savo darbo kokybę, kelti tikslus ir numatyti mokyklos raidos perspektyvą; padeda vadovauti mokyklai.

**III. VERTINIMO NUOSTATOS IR PRINCIPAI**

8. **Vertinimo nuostatos:**

8.1. vertinimas turėtų būti pozityvus, t. y. jis turėtų žadinti mokinio pasitikėjimą savo jėgomis, vesti į priekį, skatinti siekti vis geresnių ugdymosi rezultatų, kelti mokymosi motyvaciją;

8.2. vertinimo procesas turėtų būti tikslingas, kryptingas. Vertinimas turi padėti vaikui siekti geresnių mokymosi rezultatų, o taip pat skatinti jo intelekto, emocijų plėtrą, padėti jo socializacijai;

8.3. vertinimas – laiku: mokinio darbas turi būti įvertintas ne vėliau kaip iki kitos pamokos; įvertinti beveik kiekvieną mokinio atliktą – didesnį ar mažesnį – darbą;

8.4. vertinimas turi būti individualizuotas, turime vertinti, ką kiekvienas mokinys jau yra pasiekęs, diagnozuoti individualią jo pažangą, palyginti ankstesnius mokinio rezultatus su dabartiniais;

8.5. mokytojo uždavinys – nustatyti kiekvieno vaiko galimybes bei „artimiausio vystymosi zoną“ (pagal V. Vygotskį) ir, keliant atitinkamus reikalavimus („kiekvienam – pagal jo išgales“), stebėti ir vertinti kiekvieno daromą pažangą; svarbu, kad vaikas dirbtų kiek leidžia jo galimybės ir stengtųsi siekti kuo geresnių rezultatų;

8.6. mokytojas turi individualizuoti mokiniams keliamus reikalavimus, kad jie būtų įveikiami, tačiau ne pernelyg žemi, kad reikalavimai skatintų kiekvieną vaiką „stiebtis“, t. y. augti, tobulėti;

8.7. mokytojas keldamas individualizuotus reikalavimus, vadovaujasi Pradinio ugdymo bendrosiose programose pateiktais siektinais rezultatais;

8.8. vertinimo objektas turi būti vertybinėmis nuostatomis grįsti mokinio gebėjimai pasinaudoti įgytomis žiniomis, demonstruoti įgytus įgūdžius, panaudoti turimą patirtį, mąstyti, spręsti problemas, rinkti ir apdoroti reikalingą informaciją, ją fiksuoti ir pristatyti kitiems, atlikti paprastus stebėjimus, bandymus ir kt., t. y. mokinio įgyta kompetencija;

8.9. mokytojas vertindamas mokinio pasiekimus, neturėtų konstatuoti, kad užduotis atlikta ar neatlikta; turi įvertinti užduoties atlikimo pobūdį, darbo kokybę: kaip vaikas mąsto, samprotauja, kaip geba panaudoti savo patirtį, kaip orientuojasi aplinkoje, gyvenimo realybėje; diskusijose, aptarimuose ypač svarbi turėtų būti vaiko nuomonė, jo pozicija, faktų kritinė analizė;

8.10. vertinimas turi būti grindžiamas mokinių amžiaus tarpsniais, psichologiniais ypatumais, individualiais mokinio poreikiais;

8.11. vertinama turi būti tai, kas buvo numatyta pasiekti ugdymo(si) procese: mokinių žinios, jų taikymas, supratimas, dalyko gebėjimai, įgūdžiai, vertybės, pastangos, asmeninė pažanga, dalykinės ir bendrosios kompetencijos.

**9. Vertinimo principai:**

9.1. tikslingumas (vertinimo metodai atitinka mokymosi turinį);

9.2. atvirumas ir skaidrumas (su mokiniais tariamasi dėl (į)vertinimo formų, laiko, aiškūs vertinimo kriterijai);

9.3. objektyvumas (siekiama vertinimo patikimumo, remiamasi mokinių pasiekimų aprašais);

9.4. informatyvumas (vertinimo informacija aiški, išsami, savalaikė, nurodoma, ką mokinys jau išmoko, kur spragos, kaip jas taisyti);

9.5. aiškumas (vertinimas grindžiamas aiškiais, mokiniams žinomais ir suprantamais kriterijais).

**IV. VERTINIMO PLANAVIMAS**

**10. Vertinimas planuojamas kartu su ugdymo(si) procesu:**

10.1. mokytojas, planuodamas vertinimą, atsižvelgia į mokinių mokymosi patirtį ir gebėjimus, vadovaujasi Ugdymo programų aprašu, Bendrosiose programose ir Nuosekliojo mokymosi pagal bendrojo ugdymo programas tvarkos aprašo reikalavimais, dalyko metodinės grupės aprobuota vertinimo metodika;

10.2. mokytojas atsižvelgdamas į tai, ką mokiniai žino, geba, kokias nuostatas yra išsiugdę, formuluoja mokymosi tikslus, uždavinius, orientuotus į užsibrėžtus mokymosi rezultatus; numato vertinimo būdus ir formas; nusistato vertinimo kriterijus visai klasei, mokinių grupėms, atskiriems mokiniams;

10.3. vertinimas planuojamas metams; mokytojas planuoja mokinių ugdymosi pasiekimus ir vertinimą, vadovaudamasis mokykloje priimtais susitarimais dėl ugdymo turinio planavimo ir pasiekimų vertinimo, atsižvelgdamas į klasės mokinių mokymosi rezultatus, ugdymosi poreikius ir galimybes;

10.4. mokytojas mokinių pasiekimų ir pažangos vertinimą turi planuoti atsižvelgdamas į Pradinio ugdymo bendrojoje programoje nubrėžtas gaires; šioje programoje nusakytus tikslus ir uždavinius bei ugdymo(si) pasiekimus – bendriausius siektinus rezultatus; taip pat turi, atsižvelgti į bendrą klasės lygį, vaikų galimybes ir numatyti, kas bus pasiekta per vienerius mokslo metus;

10.5. mokytojas, planuojant vertinimo procesą, turi aiškiai numatyti laukiamus rezultatus (ugdymo ir ugdymosi pasiekimus) ir sėkmės kriterijus (pagal ką spręs, ar tikslai pasiekti);

10.6. planuodamas 1 klasės mokinių pasiekimus ir vertinimą, mokytojas susipažįsta su priešmokyklinio ugdymo ar jungtinės grupės ikimokyklinio ugdymo auklėtojo, švietimo pagalbos specialisto, jeigu buvo teikta pagalba, pedagogo parengtomis rekomendacijomis apie vaiko pasiekimus;

10.7. formuojamąjį vertinimą mokytojas planuoja pamokos metmenyse;

10.8. vertinimas detalizuojamas pradedant nagrinėti skyrių, temą;

10.9. atsižvelgiant į mokinių mokymosi pasiekimus, vertinimo užduotys, atsiskaitymo laikas gali būti koreguojami.

11. Mokytojas savo klasėje skelbia informaciją apie taikomą mokinio pažangos ir pasiekimų vertinimą.

12. Mokytojas rugsėjo pirmomis dienomis mokinius supažindina su mokymosi pasiekimų, pažangos informacijos kaupimo ir fiksavimo tvarka.

13. Planuodamas naują ciklą, temą, pamoką, mokytojas numato tikslus, uždavinius, darbo metodus, vertinimo formas bei kriterijus.

14. Mokytojas atsižvelgdamas į mokinių pažangą ir pasiekimus vertina ir koreguoja ugdymo procesą:

14.1. pagal mokinių vertinimo informaciją mokytojas sprendžia:

14.1.1. ar tinkamas buvo pasirinktas ugdymo turinys (ar padėjo siekti iškeltų tikslų, ar buvo prieinamas kiekvienam mokiniui, kad jis galėtų siekti pažangos);

14.1.2. ar tinkamai organizavo ugdymo procesą (ar efektyvūs ugdymo metodai ir strategijos, mokymosi užduotys, priemonės, aplinka; ar ugdymo procesas tiko atskiriems mokiniams, jų grupėms, visai klasei; ar tinkamas buvo mokymosi tempas ir kt.);

14.1.3. ar tinkami buvo mūsų išsikelti ugdymo tikslai (ar jie realūs, pasiekiami atskiriems mokiniams, jų grupėms, visai klasei, taip pat ir specialiųjų poreikių mokiniams); atsižvelgdamas į tai, mokytojas koreguoja ugdymo procesą ar atskiras jo grandis.

**V. VERTINIMAS UGDANT (IS)**

15. Mokytojas, pradėdamas naują ciklą, temą, pamoką, su mokiniais aptaria tikslus, uždavinius, darbo metodus, vertinimo formas ir kriterijus:

15.1. vertindamas mokinių pasiekimus ir daromą pažangą, visada vadovaujasi Pradinio ugdymo Bendrosiose programose nurodytais ugdymosi Pasiekimais (jie – pagrindiniai vertinimo kriterijai) bei kiekvienam ugdymo dalykui parengtais Vertinimo lygių požymiais, (jie yra skirti nustatyti pasiektų rezultatų lygį);

15.2. pamokos pasiekimų vertinimą atlieka išsikeldamas pamokos tikslą ir uždavinius, susitardamas su mokiniais dėl gerai atlikto darbo kriterijų, atlikdami atitinkamas užduotis ir atlikę darbą mokiniai įvertinami pagal iš anksto sutartus kriterijus.

15.3. ugdant ar išugdžius tam tikrus gebėjimus, baigus mokymosi etapą – temą, projektą ar pan. – mokytojas pasiekimus įvertina pagal savaitės (projekto ar kt.) tiksle ir uždaviniuose nusakytus ir Dienyne užfiksuotus siekinius; numatytų rezultatų vertinimo kriterijus nustatome pagal Pradinio ugdymo Bendrosiose programose pateiktus siektinus ugdymosi rezultatus („Pasiekimus“) (žr. Pradinio ir pagrindinio ugdymo bendrosios programos).

**16. Vertinimas turi būti grindžiamas kriterijais.** Pradinio ugdymo pasiekimų kriterijai yra nusakyti Pradinio ugdymo bendrosiose programose (žr. Pradinio ir pagrindinio ugdymo bendrosios programos). Juos būtina tinkamai taikyti vertinant mokinių pasiekimus. Pradinio ugdymo pasiekimų (žinių, gebėjimų, vertybinių nuostatų) vertinimas grindžiamas Bendrosiose programose nusakytais vertinimo kriterijais (aprašytais kaip „Pasiekimai“). Bendrojoje programoje nusakytus „Pasiekimus“ vaikas turės pademonstruoti po dvejų metų, mokymosi koncentro pabaigoje. Į galutinį siektiną rezultatą turi būti einama ilgai, mažais žingsneliais, todėl mokytojas turi numatyti konkrečius mažesnio etapo, ciklo, pamokos uždavinius ir išmokti įvertinti, kiek pasiekta iš to, kas buvo užsibrėžta pasiekti. Įvertinimas daromas individualizuotai, atsižvelgiant į vaikų pajėgumą ir atliktą darbą, jo kokybę. Kiekviena pamoka turėtų būti mažas žingsnelis link pasiekimo. Įsidėmėtina, kad Bendrosiose programose nužymėti kriterijai („Pasiekimai“) mokytojui yra pagrindinis orientyras, padedantis įvertinti ne tik mokinių pasiekimus, jų lygį, bet ir savo darbo sėkmę. Vertindamas mokinių pasiekimus, jų lygį, mokytojas koreguoja savo darbo tempą, mokomosios medžiagos kiekį ir pobūdį, darbo metodus.

17. Vertinimo metodai ir procedūros turi atitikti paskirtį: atsižvelgiant į tai, ką mokytojas vertins – žinias, įgūdžius, gebėjimus, nuostatas ar jų visumą – mokinių kompetencijas, – pasirenkami skirtingi būdai jiems diagnozuoti ir įvertinti. Paprasčiausia yra įvertinti mokinio žinias. Sudėtingiau įvertinti mokinio įgytus gebėjimus – juos pamatyti ir įvertinti galima tik mokiniui demonstruojant, ką jis jau geba atlikti: pavyzdžiui, išspręsti probleminę užduotį, sukurti pasakojimą, suplanuoti ir atlikti elementarų bandymą, nubraižyti diagramą, pristatyti surinktą informaciją ar pan. Dar sudėtingiau įvertinti mokinio įgytas kompetencijas, nes tai – integralus vertybinių nuostatų, gebėjimų ir žinių darinys. Todėl kompetencijos turėjimas ar neturėjimas bei jos lygis gali atsiskleisti tik mokiniui veikiant realioje ar dirbtinai sukurtoje situacijoje. Vertinama stebint mokinio elgesį per pamokas, iškylų, ekskursijų metu, dalyvaujant projektiniame darbe ar pan. Kompetencijos įvertinimas grindžiamas ilgesniu stebėjimu, informacijos iš įvairių šaltinių kaupimu, jos apibendrinimu

18. Mokytojas pamokoje taiko formuojamąjį vertinimą, skirtą padėti vaikui mokytis, numato mokymo(si) tikslą, uždavinius, kryptį, konkrečius žingsnius, mokymosi perspektyvą. Šis vertinimas yra grindžiamas mokinio ir mokytojo bendradarbiavimu, nuolat įvertinant situaciją ir teikiant grįžtamąjį ryšį. Formuojamasis vertinimas vyksta nuolat – kiekvieną dieną, kiekvieną pamoką, taip pat ne pamokos metu: stebint, kaip mokiniai elgiasi, kaip bendrauja ir bendradarbiauja, kokių pastangų jiems reikia užduočiai atlikti, tikslui pasiekti; atkreipiant dėmesį į tai, kaip jiems sekasi sukaupti dėmesį, įtempti valią, dirbti savarankiškai ar paprašant pagalbos; svarbu suvokti, ar vaikas pasitiki savo jėgomis: jei pasitikėjimo trūksta, mokytojas turi paskatinti mokinį, parodyti tikėjimą, kad jam pasiseks.

19. Mokytojas turėtų tobulinti taikomus vertinimo metodus taip, kad jie padėtų mokiniams mokytis, keltų jų motyvaciją, skatintų tobulėti. Turi numatyti ir naudoti įvairias formuojamojo vertinimo strategijas – stebėjimą, klausinėjimą, diskusijas, užduočių analizavimą bei aptarimą, mokinių supratimo įvertinimą ir kt.

20. Mokytojas turi periodiškai – žodžiu ar raštu – pateikti mokiniams informaciją apie jų sėkmę ir daromą pažangą. Mokytojas permąsto ir atsirenka, kuri informacija mokiniams bus teikiama žodžiu, o kuri – raštu; laikomasi principo: tai, ką veiksmingiau yra perteikti žodžiu, teikia žodžiu, o ką prasmingiau yra užrašyti, užrašoma. Fiksuoti reikėtų tai, kas yra būtina: rašomi kontrolinių darbų (testų) įvertinimų aprašai. *Diagnostinio darbo komentaras turi būti: pozityvus, pripažįstantis atlikto darbo vertę, palaikantis vaiko pastangas gerai padaryti užduotį, jame turi* *atsispindėti visi nurodytieji vertinimo kriterijai, nurodytos taisytinos vietos, pasiūlyta, kaip galima būtų pagerinti darbą.* Rekomenduotina rašyti metinius, pusmetinius mokinio pasiekimų aprašus. Pastabos, komentarai, atkreipiantys dėmesį į netikslumus, klaidas bei nurodantys, kaip tai pataisyti, įrašomi pratybų sąsiuviniuose, vertinimo lapuose, vertinimo, darbo aplankuose, kaupimo aplankuose.

21. Mokytojas turi užtikrinti, kad kiekvieno mokinio pasiekimai būtų vertinami individualiai. Vertindamas turi atsižvelgti ir į prigimtines vaiko išgales (fizines, intelektines, emocines). Reikalavimus kiekvienam mokiniui turi kelti orientuodamiesi į tokius pasiekimus, kuriems vaikas jau yra pajėgus. „Kiekvienas mokinys turi gauti grįžtamąją informaciją apie konkrečias savo darbo ypatybes kartu su patarimais, ką reikia tobulinti, ir negali būti lyginamas su kitais mokiniais.“ (Black and Wiliam, 1998, p. 9).

22. Mokytojas vertindamas nelygina mokinių tarpusavyje, o lygina dabartinius mokinio pasiekimus su ankstesniaisiais. Tai labai svarbu mokinio savigarbai ir motyvacijai, sėkmingam mokymuisi.

23. Mokiniui mokytojas nuolat (kiekvienoje pamokoje, savaitės, mėnesio, pusmečio, metų pabaigoje) teikia informaciją apie jo mokymąsi ir pažangą, ką jis jau pasiekė ir ką turėtų daryti, kad jų pasiekimai būtų geresni. Tam reikia kaskart suteikti grįžtamąją informaciją (t. y. paaiškinti) apie mokinių pasiekimus bei sėkmę. Informacija gali būti teikiama žodžiu arba užrašoma – į sąsiuvinius, diagnostinių darbų, testų lapus, elektroninį dienyną, vertinimo, darbų, kaupimo aplankus.

24. Mokinių pasiekimai pradinėje ugdymo programoje aprašomi trumpais komentarais, aprašais; pažymiai (balai) arba jų pakaitalai – ženklai, simboliai – nevartojami.

25. Vertinant mokinių pasiekimus ir pažangą taikomas formuojamasis, diagnostinis, apibendrinamasis sumuojamasis vertinimas:

25.1. formuojamasis vertinimas atliekamas nuolat ugdymo proceso metu, teikiant mokiniui informaciją (žodžiu, o prireikus ir raštu, t. y. parašant komentarą) apie jo mokymosi eigą, esamus pasiekimus ar nesėkmes;

25.2. mokytojas vertindamas turėtų didinti mokinių pasitikėjimą savo jėgomis, norą siekti daugiau, žadinti jų mokymosi motyvaciją, padėti mokytis;

25.3. ugdymo(si) procese taikyti formuojamąjį vertinimą, grįstą mokytojo ir mokinio sąveika ir palaikantį mokymąsi; mokytojas turi stebėti mokinių mokymąsi, jų bendradarbiavimą, įsitraukimą, pastangas, mokymosi būdus, sunkumus ir padėti suprasti mokiniui, kas jau išmokta, ko dar reikia mokytis, kaip įveikti sunkumus, kokie mokymosi būdai veiksmingi; mokiniai, konsultuojami mokytojo, pagal kriterijus turi mokytis vertinti vienas kito ir savo darbą, įsivertinti pasiekimus ir pažangą;

25.4. mokytojas ugdymo procese formuojamąjį vertinimą derina su diagnostiniu ir kaupiamuoju vertinimu. Vertinimo (pripažinimo) ir įsivertinimo metodai bei procedūros, vertinami ir įsivertinami ugdymosi rezultatai, vertinimo informacijos panaudojimas turi atitikti ugdymo programose keliamus ugdymosi tikslus ir numatytus rezultatus.

26. Vertinant specialiųjų ugdymosi poreikių turinčių mokinių pasiekimus ir pažangą, remtis bendrosiose ugdymo programose apibrėžtais mokymosi pasiekimais arba konkrečiam mokiniui pritaikytoje ugdymo programoje numatytais pasiekimais.

27. Kompetencijas, ypač nuostatų dėmenį, vertinti ir įsivertinti mokinių ir mokytojo sąveikoje, dialoguose, diskusijose, renkant ir kaupiant kokybinius kompetencijų įrodymus (mokinių darbai, įvertinimai, įsivertinimai, komentarai, refleksijos) vertinimo, darbų, kaupiamuose aplankuose, elektroniniame dienyne.

28. Mokytojas turi įgyvendinti pradinio ugdymo programos mokinių individualios pažangos stebėsenos sistemą (patvirtinta metodinėje taryboje).

29. Kognityvinių gebėjimų vertinimas (diagnostinio vertinimo užduotys, kontroliniai ir kiti vertinimo darbai, tarptautiniai ir nacionaliniai mokinių pasiekimų tyrimai ir patikrinimai) turi būti vykdomas, taikant mokiniams iš anksto žinomus, su jais aptartus kriterijus, ir apimti tris dėmenis:

29.1. žinias ir supratimą (faktai, informacija, sąvokos, dėsningumas, teiginiai, simboliai, vienetai, pavyzdžiai, reikalingos priemonės), kurie būtini, kad mokiniai sėkmingai įsitrauktų į pažintines veiklas. Vertinant faktines žinias, turi būti tikrinama, kaip mokiniai įsimena, atpažįsta, apibrėžia, aprašo, nusako, iliustruoja pavyzdžiais, pasirenka priemones;

29.2. žinių taikymo gebėjimus, kurie apima įvairių situacijų supratimą ir žinių panaudojimą problemoms tose situacijose spręsti. Turi būti vertinami mokinių gebėjimai palyginti, priešpriešinti, klasifikuoti, modeliuoti, susieti, interpretuoti, rasti sprendimus, paaiškinti, parodant supratimą;

29.3. aukštesniuosius mąstymo gebėjimus, būtinus, sprendžiant problemas, kuriant paaiškinimus, darant išvadas, priimant sprendimus, perkeliant įgytas žinias į naujas situacijas. Vertinami gebėjimai analizuoti, apibendrinti, interpretuoti, integruoti žinias, numatyti, prognozuoti, sudaryti, sukurti, formuluoti išvadas, apibendrinti informaciją ir pritaikyti naujoms situacijoms, kritiškai vertinti, argumentuoti, reflektuoti.

30. Kriterijus vertinimui ugdymo(si) procese turi nustatyti mokytojas arba patys mokiniai, padedami mokytojo. Diagnostinių testų, tarptautinių ir nacionalinių mokinių pasiekimų tyrimų ir patikrinimų vertinimo kriterijai apibrėžiami iš anksto, todėl mokiniai su mokytojais turi juos aptarti ir išsiaiškinti.

31. Mokinių pasiekimų ir pažangos vertinimo informacija, gaunama ugdymo procese, turi būti panaudojama, nustatant mokinių mokymosi poreikius, pritaikant ugdymo turinį individualiai mokiniui, mokinių grupei ar klasei, aptariant mokymosi pasiekimus ir pažangą su mokiniais ir jų tėvais (globėjais, rūpintojais).

32. Duomenys apie mokinių pasiekimus, gauti, atliekant tarptautinius ir nacionalinius mokinių pasiekimų tyrimus, panaudojami, informuojant tėvus (globėjus, rūpintojus) ir visuomenę apie bendrojo ugdymo kokybę ir rezultatus, rengiant ilgalaikius planus ir neformaliojo švietimo programas, kuriant mokymo(si) medžiagą, aprūpinant mokyklą priemonėmis ar tobulinant jų kvalifikaciją.

33. Pradinio ugdymo programoje mokinių pažangai ir pasiekimams fiksuoti ir vertinimo informacijai pateikti naudojami komentarai, vertinimo, darbų, vertinimo, darbų, kaupiamieji aplankai, kuriuos, mokytojo padedami, mokosi sudaryti patys mokiniai, kartu mokydamiesi įsivertinti ir savo pasiekimus. Mokinių pasiekimai pažymiais nevertinami.

34. Mokytojas žinodamas mokinių poreikius bei išgales, jų ankstesnius pasiekimus ir remdamiesi tuo, kelia mokymosi uždavinius bei padeda, pataria, konsultuoja.

35. Mokytojas su mokiniais išsiaiškina, ko jie mokysis ir kaip parodys ko išmokę.

36. Mokytojas siekdamas, kad mokiniai patirtų sėkmę, taiko efektyvias užduotis, lanksčiai parenka ugdymo metodus.

37. Mokytojas norėdamas sužinoti, kas pasiekta ir kokie bus tolesnio mokymosi tikslai, skiria diagnostines įvertinimo užduotis.

38. Diagnostinis vertinimas pagal iš anksto aptartus su mokiniais vertinimo kriterijus paprastai atliekamas tam tikro ugdymo(si) etapo (temos, kurso) pradžioje ir pabaigoje, siekiant diagnozuoti esamą padėtį: nustatyti mokinio pasiekimus ir padarytą pažangą, numatyti tolesnio mokymosi galimybes:

38.1. atsižvelgiant į tai, kas norima įvertinti (vertinimo tikslą), gali būti taikomi įvairūs diagnostinio vertinimo metodai: praktinės, kūrybinės užduotys, kontroliniai, projektiniai darbai, testai; per dieną neturėtų būti atliekamas daugiau nei vienas diagnostinis darbas;

38.2. ar pasirinkti darbo metodai bei užduotys padeda vaikui mokytis, mokytojas sprendžia iš mokinių stebėjimo ir kontrolinių užduočių rezultatų;

38.3. informacija apie mokymosi rezultatus (kontrolinių, testų ir kitų užduočių atlikimo) mokiniams ir tėvams (globėjams) teikiama trumpais komentarais, lygiai nenurodomi, taip pat nenaudojami pažymių pakaitai (raidės, ženklai, simboliai ir pan.); kontroliniai darbai, testai rengiami pagal Bendrąsias programas, o rašomi išėjus temą, skyrių ar kitą programos dalį, apie kontrolinį darbą mokiniai informuojami ne vėliau kaip prieš tris dienas; iš anksto mokiniams yra žinomi vertinimo kriterijai; kontroliniai darbai, testai ištaisomi ir grąžinami mokiniams ne vėliau kaip kitą pamoką; mokytojas remdamasis vertinimo metu gauta informacija priima sprendimus dėl ugdymo turinio, mokymo metodų ir strategijų, mokymosi užduočių, šaltinių tinkamumo, ugdymo tikslų realumo;

38.4. mokytojas taiko įvairius vertinimo informacijos kaupimo būdus ir formas (vertinimo, darbo, kaupimo aplanką, vertinimo aprašą), elektroninį dienyną.

**39. Vertinimo informacijos fiksavimas:**

39.1. jį mokytojas atlieka baigęs tam tikrą mokymosi etapą ir prieš pradėdamas naują;

39.2. fiksuodamas vertinamąją informaciją, mokytojas siekia išryškinti teigiamus vaiko mokymosi aspektus ir spragas tam, kad galėtų suteikti pagalbą ir numatyti tolesnius mokymosi žingsnius;

39.3. mokytojas fiksuodamas informaciją, derina mokiniui keliamus reikalavimus su jo išgalėmis, atsižvelgiame į individualius poreikius (ar negalią);

39.4. vertinimo informacijos fiksavimą mokytojas atlieka sistemingai, neatidėliodamas;

39.5. mokytojas užtikrina, jog vertinimo informacijos fiksavimas suteiktų grįžtamąją informaciją mokiniui, jo tėvams;

39.6. mokytojas vertinimo informaciją raštu pateikia mokinių darbuose, vertinimo lapuose, vertinimo, darbų, kaupiamuose aplankuose, elektroniniame dienyne, vertinimo aprašuose, ataskaitose. Informavimas, komentavimas (naudingos grįžtamosios informacijos teikimas).

40. Vertinimo informaciją mokytojas nuolat apmąsto, analizuoja, tuomet teikia mokiniams, mokinių tėvams, mokyklos administracijai.

41. Vertinimas siejamas su mokymo(-si) tikslais, atsižvelgiant į mokinių mokymosi patirtį, gebėjimus ir daromą pažangą.

42. 4 klasės mokiniai mokslo metų pabaigoje dalyvauja Nacionaliniame mokinių pasiekimų patikrinime. Rezultatai aptariami individualių pokalbių metu, kuriuose dalyvauja mokinys, tėvai (globėjai) ir mokytoja(ai) bei suplanuoja tolesnį mokymąsi (mokytojui padedant mokinys išsikelia mokymosi uždavinius, suplanuoja mokymąsi).

**43. Diagnostinių darbų skelbimo tvarka ir vertinimas:**

43.1. per dieną rašomas tik vienas diagnostinis darbas;

43.2. mokytojas apie diagnostinį darbą mokinius informuoja ne vėliau kaip prieš 3 dienas, supažindina su darbo struktūra, turiniu, tikslais, vertinimo kriterijais;

43.3. sudarant diagnostinio darbo užduotis laikomasi eiliškumo: nuo lengvesnių užduočių einama prie sunkesnių. Pagal užduočių sunkumą kontrolinės užduotys rengiamos stengiantis laikytis tokių proporcijų: 30 proc. lengvų užduočių, 40 proc. – vidutinio sunkumo ir 30 proc. sunkių užduočių; kontrolinis darbas turi būti vykdomas, taikant mokiniams iš anksto žinomus, su jais aptartus kriterijus, ir apimti tris dėmenis: *žinias ir supratimą* (faktai, informacija, sąvokos, dėsningumas, teiginiai, simboliai, vienetai, pavyzdžiai, reikalingos priemonės), kurie būtini, kad mokiniai sėkmingai įsitrauktų į pažintines veiklas; vertinant faktines žinias, turi būti tikrinama, kaip mokiniai įsimena, atpažįsta, apibrėžia, aprašo, nusako, iliustruoja pavyzdžiais, pasirenka priemones;

*žinių taikymo gebėjimus*, kurie apima įvairių situacijų supratimą ir žinių panaudojimą problemoms tose situacijose spręsti; turi būti vertinami mokinių gebėjimai palyginti, priešpriešinti, klasifikuoti, modeliuoti, susieti, interpretuoti, rasti sprendimus, paaiškinti, parodant supratimą; *aukštesniuosius mąstymo gebėjimus*, būtinus, sprendžiant problemas, kuriant paaiškinimus, darant išvadas, priimant sprendimus, perkeliant įgytas žinias į naujas situacijas. Vertinami gebėjimai analizuoti, apibendrinti, interpretuoti, integruoti žinias, numatyti, prognozuoti, sudaryti, sukurti, formuluoti išvadas, apibendrinti informaciją ir pritaikyti naujoms situacijoms, kritiškai vertinti, argumentuoti, reflektuoti.

43.4. diagnostinių darbų I ir II pusmečio paskutinę savaitę, paskutinę dieną prieš mokinių atostogas ir pirmąją dieną po mokinių atostogų ar šventinių dienų nerekomenduojama organizuoti.

**44. Diagnostinių darbų įvertinimai mokiniams paskelbiami:**

44.1. kitą pamoką;

44.2. diagnostinių darbų rezultatai aptariami su kiekvienu mokiniu.

**45.** **Neigiamai įvertintas diagnostinis darbas:**

45.1. jei neigiamai įvertinami du ir daugiau diagnostinių darbų iš eilės, pasiekimų skirtumų likvidavimo būdus ir sprendimus priima klasės mokytojas kartu su mokiniu, jo tėvais.

**VI. VERTINIMAS BAIGUS PROGRAMĄ AR JOS DALĮ**

**46. Apibendrinamasis vertinimas atliekamas ugdymo laikotarpio ir pradinio ugdymo programos pabaigoje.** Pusmečio pabaigoje mokinių pasiekimai apibendrinami vertinant mokinio per mokykloje nustatytą ugdymo laikotarpį padarytą pažangą, orientuojantis į Bendrojoje programoje aprašytus mokinių pasiekimų lygių požymius ir įrašomi:

46.1. pradinio ugdymo dienyne (toliau – Dienynas) – elektroniniame dienyne:

46.1.1. mokinių mokymosi pasiekimų apskaitos suvestinės atitinkamose skiltyse įrašomas ugdymo dalykų apibendrintas mokinio pasiekimų lygis (patenkinamas, pagrindinis, aukštesnysis). Mokiniui nepasiekus patenkinamo pasiekimų lygio įrašoma „nepatenkinamas“;

46.1.2. dorinio ugdymo pasiekimai įrašomi atitinkamoje Dienyno skiltyje, nurodoma: „įsk‘‘ arba „neįsk“;

46.1.3. specialiųjų ugdymosi poreikių turinčių mokinių, ugdomų pagal pradinio ugdymo individualizuotą programą bei specialiosios medicininės fizinio pajėgumo grupės mokinių padaryta arba nepadaryta pažanga fiksuojama atitinkamoje Dienyno skiltyje įrašant ,,įsk‘‘ arba „neįsk“;

47. Mokytojas, mokiniui baigiant pradinio ugdymo programą, rengia Pradinio ugdymo programos baigimo pasiekimų ir pažangos vertinimo aprašą, kuris padeda užtikrinti kiekvieno mokinio sėkmingą perėjimą prie mokymosi pagal pagrindinio ugdymo programą.

48. Aprašą mokytojas perduoda mokyklai, kurioje mokinys mokysis pagal pagrindinio ugdymo programą ir/arba mokinio pasiekimų aprašas saugomas mokinio asmens byloje (jeigu mokinys tęsia mokymąsi toje pačioje mokykloje).

49. Aprašas mokinio tėvams (globėjams) siunčiamas elektroniniu paštu. Jame mokinio tėvai (globėjai) ir mokinys parašo komentarą apie mokymosi pažangą ir pasiekimus, pasirašo ir grąžina klasės mokytojui. Jeigu mokinio tėvai (globėjai) neturi internetinės prieigos, aprašas pateikiamas raštu. Vertinimo aprašo skiltyje „pasiekimų lygis“ sutartiniu ženklu pažymima, kokį pasiekimų lygį pagal Bendrojoje programoje nusakytus pasiekimų lygių požymius mokslo metų pabaigoje atitinka konkretaus mokinio pasiekimai. Fiksuojama pažanga ir įrašomas apibendrintas dalyko pasiekimų lygis. Apibendrintą dalyko pasiekimų lygis įrašomas į elektroninį pradinio ugdymo dienyną; mokinių pasiekimų aprašai pateikiami mokinių tėvams (globėjams) paaiškinant, ką reiškia šie pasiekimai, kokios stipriosios ir silpnosios vaiko mokymosi ir raidos pusės bei ką reikėtų daryti, norint siekti pažangos.

50. Mokiniai analizuoja mokymąsi, padarytą pažangą, su mokytoju aptaria sėkmes ir nesėkmes, planuoja tolesnį mokymąsi.

51. mokytojai apibendrina informaciją apie mokinio, grupės ar klasės pasiekimus bei padarytą pažangą ir, jei reikalinga, koreguoja ugdymo procesą.

52. Metodinėje grupėje mokytojai analizuoja tarptautinių, nacionalinių, I ir II pusmečio, mokymosi pasiekimų rezultatus. Priima sprendimus dėl mokymo metodų ir strategijų, mokymosi užduočių, šaltinių tinkamumo, išteklių panaudojimo veiksmingumo, ugdymo tikslų realumo, kvalifikacijos tobulinimo.

**VII. SUPAŽINDINIMAS SU VERTINIMU IR ĮVERTINIMU**

**53.Supažindinimas su vertinimu:**

53.1. rugsėjo mėnesį per pirmąją savo dalyko pamoką kiekvienas mokytojas supažindina mokinius su dalyko programa, mokinių mokymosi pasiekimų informacijos kaupimo ir jos fiksavimo sistema, aptaria vertinimo kriterijus, metodus ir formas;

53.2. klasės skelbimų lentoje mokytojai iškabina informaciją apie taikomą dalyko vertinimo sistemą;

53.3. su bendra vertinimo tvarka tėvai (globėjai, rūpintojai) supažindinami pirmame klasės tėvų (globėjų, rūpintojų) susirinkime.

**54. Supažindinimas su įvertinimu:**

54.1. mokymosi pažanga ir pasiekimai fiksuojami elektroniniame dienyne, darbuose, aplankuose; tėvai (globėjai) susipažįsta, aptaria su vaiku tolesnį mokymąsi ir pasirašo ant diagnostinio darbo, kad susipažino su mokinio pasiekimais; neturintys galimybių naudotis internetu tėvai (globėjai, rūpintojai) raštu informuojami apie vaiko mokymąsi kartą per savaitę;

54.2. atsiradus mokymosi problemoms, tėvai (globėjai, rūpintojai) apie mokymosi pasiekimus informuojami įvairiais būdais: skambinant, individualiai kalbantis, rašant laiškus ir kt.

55. Mokytojai, klasės vadovai, kiti su mokinio ugdymu susiję pedagogai individualių konsultacijų metu kartu, ne rečiau kaip du kartus per mokslo metus, su mokinių tėvais (globėjais) aptaria mokinių daromą pažangą, mokymosi pasiekimus ir numato būdus gerinti mokinio ugdymo(si) pasiekimus.

56. Su direktoriaus įsakymu dėl mokinių kėlimo į aukštesnę klasę, ugdymo programos baigimo, papildomų darbų skyrimo ar palikimo kartoti programą klasės vadovas mokinio tėvus (globėjus, rūpintojus) supažindina ne vėliau kaip per 2 dienas pasirašytinai.

**VIII. VERTINIMO DALYVIAI IR JŲ VAIDMUO**

**57. Mokiniai:**

57.1. kartu su mokytoju aptaria numatomus mokymosi pasiekimus, užduotis bei vertinimo kriterijus;

57.2. nagrinėja vertinimo informaciją;

57.3. mokytojo padedami, mokosi vertinti ir įsivertinti savo pasiekimus bei pažangą; atsižvelgdami į savo mokymosi sėkmę, planuoja tolesnį mokymąsi, kelia sau ateities tikslus.

**58. Mokinių tėvai (globėjai, rūpintojai):**

58.1. gauna aiškią, laiku ir reguliariai pateikiamą informaciją apie vaiko mokymąsi, pažangą bei pasiekimus, mokymosi spragas ir reikiamą pagalbą;

58.2. jiems teikiama informacija apie vertinimo kriterijus, procedūras ir tvarką, tarptautinių, nacionalinių patikrinimų bei pagrindinio ugdymo pasiekimų patikrinimo rezultatus ir programų paskirtį.

**59. Mokytojai:**

59.1. pagal pasirinktą būdą planuoja ir atlieka mokinių pažangos bei pasiekimų vertinimą ugdymo procese;

59.2. apibendrina ir įvertina mokinio pasiekimus;

59.3. mokykloje nustatyta tvarka fiksuoja vertinimo informaciją;

59.4. informuoja mokinius, jų tėvus (globėjus, rūpintojus), kitus mokytojus, mokyklos vadovus apie mokinių mokymąsi, pasiekimus ir spragas;

59.5. remdamiesi vertinimo informacija, analizuoja ir koreguoja mokinių mokymą ir mokymąsi;

59.6. rūpinasi, kad mokiniams, turintiems mokymosi sunkumų, būtų laiku suteikiama reikiama pagalba;

59.7. derina tarp savęs mokinių pažangos bei pasiekimų vertinimo metodikas.

**60. Mokykla:**

60.1. nustato bendrą mokinių pažangos bei pasiekimų vertinimo, informacijos rinkimo, fiksavimo bei panaudojimo tvarką;

60.2. reguliariai organizuoja mokinių pasiekimų aptarimus su tėvais (globėjais, rūpintojais), teikia pagalbą mokymosi problemų turintiems mokiniams;

60.3. vertina mokyklos ir mokytojo darbo kokybę, remdamasi mokinių pasiekimais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_